ΓΡΑΠΤΗ ΕΡΩΤΗΣΗ E-2654/98

υποβολή: Friedhelm Frischenschlager (ELDR) προς το Συμβούλιο

(1 Σεπτεμβρίου 1998)

Θέμα: Ευρωπαïκή αλληλεγγύη για τους πρόσφυγες και τα παρά τη θέλησή τους μετακινούμενα άτομα

Οι μετακινήσεις προσφύγων λόγω της κρίσεως στο Κοσσυφοπέδιο αποδεικνύουν για μία ακόμη φορά την αναγκαιότητα ενιαίων κριτηρίων για την υποδοχή των παρά τη θέλησή τους μετακινούμένων ατόμων και προσφύγων ή/και αιτούντων άσυλο σε επίπεδο ΕΕ. Η λύση δεν μπορεί ωστόσο να συνίσταται στη συστηματική απέλαση των προσφύγων στις λεγόμενες "ασφαλείς τρίτες χώρες", ακόμη και αν αυτό είναι νομικά εφικτό, δεδομένου ότι αυτό πλήττει χώρες που εφαρμόζουν μεταρρυθίσεις και που βρίσκονται κοντά σε περιοχές που δοκιμάζονται από κρίση όπως η Ουγγαρία, οι οποίες ούτως ή άλλως πρέπει να καταβάλουν μεγάλες προσπάθειες για να καταστούν "ώριμες προς ένταξη στην ΕΕ". Στο πλαίσιο της συνδρομής για λόγους αλληλεγγύης επισημαίνεται η πρόταση της Επιτροπής της ΕΕ για τη λήψη κοινών μέτρων βάσει του άρθρου Κ3 της Συνθήκης για την Ευρωπαϊκή Ένωση (COM(97)93 τελ.)(1), επί της οποίας το Συμβούλιο Υπουργών δεν έχει κατορθώσει μέχρι σήμερα να συμφωνήσει, ενώ αποτελούν αντικείμενο διχογνωμιών εύλογες και φιλελεύθερες ρυθμίσεις σχετικά με την επανένωση των οικογενειών και την απεριόριστη άδεια απασχολήσεως για παρά τη θέλησή τους μετακινούμενα άτομα.

Πώς ακριβώς αντιλαμβάνεται το Συμβούλιο ή/και η Προεδρία του Συμβουλίου τις επιμέρους ρυθμίσεις μιας συνδρομής εκ λόγων αλληλεγγύης για τους πρόσφυγες; Ποια κριτήρια πρέπει να εφαρμοσθούν για την κατανομή των δαπανών για τους μετακινηθέντες λόγω πολέμου; Ποια κριτήρια πρέπει να εφαρμοσθούν για την κατανομή των εν λόγω ατόμων μεταξύ των χωρών της ΕΕ; Πρέπει να τύχουν της εν λόγω συνδρομής εκτός από τους μετακινούμενους παρά τη θέλησή τους και οι πρόσφυγες και οι ζητούντες άσυλο; Εάν όχι, για ποιο λόγο;

Σχεδιάζεται να συμπεριληφθούν στην εν λόγω συνδρομή εκ λόγων αλληλεγγύης των χωρών της ΕΕ και μη κράτη μέλη της ΕΕ, όπως οι ιδιαιτέρως ενδιαφερόμενες χώρες Ουγγαρία, Σλοβενία, Κροατία και Τσεχία, οι οποίες ως γνωστόν θεωρούνται ως "ασφαλείς τρίτες χώρες"; Εάν ναι, με ποια μορφή; Εάν όχι για ποιο λόγο; Γιατί άραγε δεν δίδεται συνέχεια στην προαναφερθείσα πρωτοβουλία της Επιτροπής σχετικά με την προσωρινή προστασία των παρά τη θέλησή τους μετακινουμένων ατόμων; Θα ταχθεί το Συμβούλιο υπέρ του να αναγνωρισθεί στα παρά τη θέλησή τους μετακινούμενα άτομα και στους πρόσφυγες από το Κοσσυφοπέδιο ένα de facto καθεστώς πρόσφυγα σε όλες τις χώρες της ΕΕ μέχρι τη λήξη των εχθροπραξιών στις εμπόλεμες περιοχές, όπως το έχει πράξει η Αυστρία για τους πρόσφυγες από τη Βοσνία;

Απάντηση

(7/8 Δεκεμβρίου 1998)

Η Επιτροπή διαβίβασε προσφάτως (τον Ιούλιο του 1998) στο Συμβούλιο και το Ευρωπαϊκό Κοινοβούλιο τροποποιημένη πρόταση κοινής δράσης για την προσωρινή προστασία των παρά τη θέλησή τους μετακινουμένων προσώπων και πρόταση κοινής δράσης για την αλληλεγγύη κατά την υποδοχή και τη διαμονή των δικαιούχων της προσωρινής προστασίας των παρά τη θέλησή τους μετακινουμένων προσώπων. Στις προτάσεις αυτές έχουν ληφθεί υπόψη η γνώμη του Ευρωπαϊκού Κοινοβουλίου(2) και οι συζητήσεις που πραγματοποιήθηκαν στο πλαίσιο των ομάδων και επιτροπών του Συμβουλίου σχετικά με την αρχική πρόταση(3) την οποία μνημονεύει ο Αξιότιμος κ. Βουλευτής.

Η Προεδρία του Συμβουλίου αποδίδει μεγάλη σημασία σε αυτόν τον φάκελλο και τον έχει εντάξει στις προτεραιότητές της.

Αυτές οι δύο προτάσεις εξετάζονται επί του παρόντος στο πλαίσιο των ομάδων και επιτροπών του Συμβουλίου, από την αρμόδια Ομάδα Εργασίας. Στο παρόν στάδιο των εργασιών, το Συμβούλιο αδυνατεί να απαντήσει στις συγκεκριμένες ερωτήσεις του Αξιότιμου κ. Βουλευτή ως προς τον ορισμό της κατανομής των καθηκόντων και τα κριτήρια ενός τέτοιου καταμερισμού.

Αυτές οι προτάσεις δεν αφορούν τα κράτη μη μέλη της Ευρωπαϊκής Ένωσης. Εφ'όσον εγκριθούν θα αποτελέσουν μέρος του κοινοτικού κεκτημένου, στο οποίο θα πρέπει να προσχωρήσει κάθε νέο κράτος μέλος της Ευρωπαϊκής Ένωσης.

(1) ΕΕ C 106 της 4.4.1997, σελ. 13.

(2) ΕΕ C 339 της 16.11.1997, σελ. 146.

(3) ΕΕ C 106 της 4.4.1997, σελ. 13.